पाएं अपने शहर की ताज़ा ख़बरें और फ्री ई-पेपरडाउनलोड करें
शहर में सिर्फ चिमनगंज और मक्सी रोड की सब्जी मंडी को प्रशासन की अनुमति है, शेष किसी जगह मंडी खोलकर व्यवसाय करने पर पूर्णत: पाबंदी लगाई हुई है। इसके बावजूद भार्गव मार्ग जामा मस्जिद क्षेत्र में दुकानें खोलकर चोरी छिपे व्यवसाय किया जा रहा है। मंगलवार को पुलिस ने दो दुकानदारों को पकड़कर थाने भिजवाया तो अन्य दुकानदार इकट्ठा हो गए और नारेबाजी शुरू कर दी।
पुलिस को स्थिति संभालने के लिए अन्य थानों का पुलिस बल बुलाना पड़ा तब जाकर भीड़ तितर-बितर हुई। दरअसल मामला यह है कि मंगलवार को जीवाजीगंज थाना प्रभारी गगन बादल भार्गव मार्ग जामा मस्जिद क्षेत्र से निकले तो लोग यहां खरीदारी कर रहे थे। चोरी-छिपे फल के ठेले भी लगे थे, जिसे लेकर उन्होंने आपत्ति ली। मौके पर कार्रवाई करते हुए मजहर पिता मोहम्मद सलीम निवासी केडीगेट और मोहम्मद मुबारिक निवासी जामा मस्जिद क्षेत्र को पकड़कर थाने भिजवा दिया। दोनों के खिलाफ धारा 188 के तहत केस दर्ज कर लिया गया। इसे लेकर अन्य दुकानदारों ने जामा मस्जिद मार्ग पर भीड़ लगा ली। थाना प्रभारी बादल को भी घेर लिया।
सूचना मिलते ही खाराकुआं थाना प्रभारी जितेंद्र भास्कर भी मौके पर पहुंच गए। उन्होंने हंगामा कर रहे लोगों को कोविड की गाइड लाइन याद दिलाई लेकिन प्रदर्शनकारी यही कहते रहे कि मंडी बंद करा दी, ठेले भी नहीं लगाने दे रहे तो हम क्या करें। यहां अन्य थानों का बल आने के बाद स्थिति संभली। एएसपी अमरेंद्रसिंह चौहान ने कहा कि जो लोग इस तरह से कोरोना काल में गाइड लाइन का उल्लंघन कर रहे हैं उनके खिलाफ सख्त कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn